TIPCO บวก 3.70% ลุ้นกำไรปีนี้โตเด่น รับผลบวกบ.แม่หลังราคายางมะตอยฟื้น
TIPCO บวก 3.70% ลุ้นกำไรปี 60 โตโดดเด่น ล่าสุด ณ เวลา 15.09 น. ราคาอยู่ที่ 16.80 บาท บวก 0.60 บาท หรือ 3.70% สูงสุดที่ 16.80 บาท ต่ำสุดที่ 16.20 บาท มูลค่าซื้อขายที่ 114.60 ล้านบาท โบรกฯ แนะ “ซื้อ” ชูเป้า 20.40 บาท ชี้รับผลบวกจากบ.แม่ หลังราคายางมะตอยฟื้น
11 เม.ย. 2560

ผู้สื่อข่าวรายงานว่า ราคาหุ้นบริษัท ทิปโก้ฟูดส์ จำกัด (มหาชน) หรือ TIPCO ณ เวลา 15.09 น. ราคาอยู่ที่ 16.80 บาท บวก 0.60 บาท หรือ 3.70% สูงสุดที่ 16.80 บาท ต่ำสุดที่ 16.20 บาท มูลค่าซื้อขายที่ 114.60 ล้านบาท

ด้านนักวิเคราะห์บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” TIPCO ราคาเป้าหมาย 20.40 บาท โดยมีมุมมองเป็นบวกมากกว่าเดิมสำหรับผลการดำเนินงานของ TIPCO ในปี 60 โดยปรับประมาณการกำไรขึ้นเป็น 909 ล้านบาท เติบโต 11.7% จากปีก่อน จากการปรับเพิ่มส่วนแบ่งกำไร TASCO ขึ้นมา 15% อยู่ที่ 862.2 ล้านบาท ตามความต้องการซื้อยางมะตอยทยอยฟื้นกลับมาสู่สภาวะปกติ โดยเฉพาะตลาดต่างประเทศ เช่น อินโดนีเซีย จีน และออสเตรเลีย เป็นต้น
ขณะที่ราคายางมะตอยปรับตัวขึ้นสูงต่อเนื่อง ส่งผลดีต่ออัตรากำไรขั้นต้น อย่างไรก็ตาม ธุรกิจของ TASCO มีความเสี่ยงต่อราคาน้ำมันและราคายางมะตอยที่ผันผวนสูง จึงต้องติดตามสถานการณ์อย่างใกล้ชิด
อย่างไรก็ตาม ผลการดำเนินงานหลักของ TlPCO คาดจะอ่อนตัวเมื่อเทียบกับปีก่อน จากตลาดเครื่องดื่มน้ำผลไม้แข่งขันกันสูง ,ราคาสับปะรดในตลาดค่อนข้างผันผวน แต่ TIPCO ก็มีแผนรับมือต่อความท้าทายดังกล่าว โดยการรุกขยายตลาดและออกผลิตภัณฑ์ใหม่ต่อเนื่อง รวมถึงนโยบายลดความผันผวนของต้นทุนโดยการทำ Contract Farming
ขณะที่นักวิเคราะห์บล.ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” TIPCO ราคาเป้าหมาย 20.10 บาท โดยผลการดำเนินงานของ TIPCO ในปี 60-61 ยังคงเติบโตต่อเนื่องจากผลไม้กระป๋องและน้ำดื่มแร่ธรรมชาติ
อนึ่ง บริษัท ทิปโก้ฟูดส์ จำกัด (มหาชน) หรือ TIPCO ถือหุ้นในบริษัท ทิปโก้แอสฟัลท์ จำกัด (มหาชน) หรือ TASCO ในสัดส่วน 23.80%